Пікнік стаў самым маштабным мерапрыемствам Тыдня мабільнасці. У яго праграме — велагонкі і велаконкурсы, канцэрт мясцовых музыкантаў, урокі ёгі, танцаў і фітнесу, дзіцячыя майстэрні, урокі пляцення кошыкаў для веласіпедаў, майстар-клас па маляванні. На кірмашы маладыя палачане прадавалі сувеніры і ўпрыгажэнні, зробленыя сваімі рукамі, правялі лекцыі пра падарожжы без візы і экалагічны лад жыцця, адкрылі фотазону і веламайстэрню, дзе ўсім жадаючым рабілі дыягностыку веласіпедаў і дробны рамонт. Для паркоўкі сотняў веласіпедаў прадбачлівыя арганізатары нават паставілі дадатковыя пераносныя агароджы. Дзеці з захапленнем майстравалі нескладаныя вырабы, малявалі на адкрытых мальбертах і назіралі за хімічнымі доследамі, а яшчэ разам з дарослымі спаборнічалі ў майстэрстве валодання двухколавым “канём”.